ઐતિહાસિક પાર્શ્વભૂમિકાઃ આ વાવ પર ક્યાંય કોઈ લખાણ કે શિલાલેખ નથી તથા શિલ્પકામ પર કોઈ ઘરેણાં કે શૃંગારયુકત કોતરણી નહિ હોવાથી વાવની તવારીખ નક્કી કરવી મુશ્કેલ છે. વાવનો સમય નક્કી કરવા તેની સ્થાપત્યકળા, બાંધકામની રીત કે પદ્ધતિ, તેમ જ તેની સુશોભન પદ્ધતિઓની મદદથી અન્ય વાવની તુલનામાં તેની તવારીખ નક્કી થાય છે. આ રીતે તેની બાંધકામની પદ્ધતિ અમદાવાદની દાદા હરિરની પદ્ધતિને મળતી આવે છે. તે જોતાં તે સુલતાન મહંમદ બેગડાના સમયમાં (16મી સદી) આશરે 500 વર્ષ પહેલાં તે બંધાઈ હોય તેમ કહેવાય છે.